text: Slap heldigt fra voldsomt uheld
  19 december 2011 kl. 09.49
  En bilist slap mirakuløst med lettere kvæstelser, selv om hans bil blev totalt smadret ved et uheld syd for Brørup mandag morgen. Han kørte ind i siden på et lastvognstog.
  - Vi har fået meldinger om, at bilisten kun har fået lettere skader, siger vagtchef Tommy Beck, Syd- og Sønderjyllands Politi, til TV SYD. 
  Det er lidt mirakuløst, når man ser billederne af bilen. Den er totalt smadret. 
  Lastbilen er ved at bakke ind på en adresse på Ribevej syd for Brørup. 
  Det ser bilisten ikke, som rammer lastvognen i siden.  
  Uheldet skete kl. 6.17. Vejen var totalt spærret i lang tid, inden det ene spor blev åbnet.
  